Document ID: 32001R0586

Kommissionens forordning (EF) nr. 586/2001
af 26. marts 2001
om gennemførelse af Rådets forordning (EF) nr. 1165/98 om konjunkturstatistik for så vidt angår definitionen af industrihovedgrupper
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1165/98 af 19. maj 1998 om konjunkturstatistik(1), særlig artikel 3 og artikel 17, litra c), og
ud fra følgende betragtninger:
(1) I forordning (EF) nr. 1165/98 blev der etableret fælles rammer for udarbejdelsen af fællesskabsstatistikker om konjunkturudviklingen.
(2) I henhold til artikel 3 og artikel 17, litra c), i forordning (EF) nr. 1165/98 er det nødvendigt med gennemførelsesforanstaltninger vedrørende definitionen af industrihovedgrupper.
(3) Definitionen af industrihovedgrupper er baseret på Rådets forordning (EØF) nr. 3037/90 af 9. oktober 1990 om den statistiske nomenklatur for økonomiske aktiviteter i De Europæiske Fællesskaber (NACE Rev. 1)(2), senest ændret ved Kommissionens forordning (EF) nr. 761/93(3). I definitionen benyttes gruppeniveauet (tre cifre) til at sondre mellem forskellige industrihovedgrupper.
(4) De i denne forordning fastsatte foranstaltninger er i overensstemmelse med udtalelse fra Udvalget for Det Statistiske Program, der blev nedsat ved Rådets afgørelse 89/382/EØF, Euratom(4) -
UDSTEDT FØLGENDE FORORDNING:
Artikel 1
Definition af industrihovedgrupper
Fordelingen af NACE Rev. 1-grupperne på industrihovedgrupperne er fastsat i bilaget til nærværende forordning.
Artikel 2
Manglende data på gruppeniveau i NACE Rev. 1
Medlemsstater, der ikke beregner de af forordning (EF) nr. 1165/98 omfattede statistiske data på gruppeniveau i NACE Rev. 1, kan beregne nationale vægte for grupperne i en hovedgruppe med henblik på opdeling af de hovedgruppebaserede data i grupper.
Medlemsstater, der foretager fordelingen på industrihovedgrupper helt eller delvist på grundlag af NACE Rev. 1-hovedgrupper, meddeler Eurostat, hvilke vægte der er anvendt til opdelingen i NACE Rev. 1-grupper.
Artikel 3
Gennemførelse af definitionerne
Medlemsstaterne anvender de i bilaget fastsatte definitioner på de statistiske data, der indberettes i henhold til forordning (EF) nr. 1165/98, senest tre måneder efter nærværende forordnings ikrafttræden. Medlemsstaterne træffer i forbindelse med anvendelsen af de i bilaget fastsatte definitioner de nødvendige foranstaltninger for at sikre, at eksisterende statistiske data, som er omfattet af forordning (EF) nr. 1165/98, revideres ved omregning eller estimation for at opfylde disse definitioner.
Artikel 4
Oplysninger om opfyldelse af definitionerne
Medlemsstaterne fremsender efter anmodning fra Kommissionen alle relevante oplysninger om, hvorvidt deres statistiske data opfylder de i bilaget fastsatte definitioner.
Artikel 5
Ikrafttræden
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. marts 2001.

Labels: 4
15
19